**Nota informativă**

la proiectul Regulamentului cu privire la modul de funcţionare în condiții de autonomie financiară a instituţiilor de învăţămînt superior de stat

 Una din măsurile de politică noi, prevăzute în domeniul învăţămîntului pentru anul 2013, se axează pe realizarea prevederilor Legii învăţămîntului nr. 547-XIII din 21 iulie 1995, cu modificările operate prin Legea nr. 178 din 11 iulie 2012 pentru modificarea şi completarea unor acte legislative, în partea ce ţine de modificarea statutelor instituţiilor de învăţămînt superior, cu punerea în aplicare din 1 ianuarie 2013.

 Astfel, în scopul realizării prevederilor legale, s-a elaborat proiectul Regulamentului cu privire la modul de funcţionare în condiții de autonomie financiară a instituţiilor de învăţămînt superior de stat (p. 308 din Planul de acţiuni al Guvernului pentru anii 2012-2015, aprobat prin Hotărîrea Guvernului nr. 289 din 7 mai 2012).

 Mecanismul nou prevede procurarea de către stat a serviciilor educaţionale prestate de instituţie, conform Planului (Comanda de Stat) de pregătire a cadrelor de specialitatecu finanţare din bugetul de stat şi deservirea instituţiilor de învăţămînt superior prin sistemul bancar.

Trecerea la autonomie financiară va permite:

* gestionarea resurselor financiare, inclusiv a celor alocate din bugetul de stat, prin conturi bancare;
* gestionarea mijloacelor financiare din diverse surse şi a patrimoniului în conformitate cu Planul de Dezvoltare Instituţională, aprobat în modul stabilit de prezentul Regulament;
* plasarea la depozit bancar a soldului de mijloace disponibil în contul bancar;
* stabilirea cuantumului taxelor de studii, de cazare în cămine, coordonate cu Fondatorul, conform metodologiei aprobate de Guvern;
* stabilirea programelor şi capacităţii ofertei instituţionale;
* susţinerea socială a studenţilor şi angajaţilor;
* acordarea burselor de studii și de cercetare;
* stabilirea structurii interne şi aprobarea bugetului;
* gestionarea şi dezvoltarea patrimoniului;
* atragerea resurselor financiare prin participarea la proiecte de cercetare, investiţionale în baza cooperării cu diverşi parteneri naţionali şi internaţionali, inclusiv parteneriatul public privat;
* desfăşurarea activităţii economice conform prevederilor statutare;
* crearea unităţilor şi subdiviziunilor de cercetare-inovare, dezvoltare, de proiectare și prestări de servicii;
* înfiinţarea uniunii de persoane juridice şi asociaţii profesionale, conform legii.

Responsabilitatea publică obligă orice Instituție:

1. să respecte legislaţia în vigoare, carta universitară și politicile naționale în domeniul învățămîntului superior și cercetării-inovării;
2. să aplice și să respecte reglementările în vigoare referitoare la asigurarea și evaluarea calității în învățămîntul superior, postuniversitar și cercetării-inovării;
3. să asigure eficiența managerială, eficiența şi eficacitatea utilizării resurselor;
4. să asigure transparența tuturor deciziilor și activităților sale, conform legislației în vigoare;
5. să respecte libertatea academică a personalului didactic, didactic auxiliar și de cercetare, precum și drepturile și libertățile studenților.

Pe durata perioadei tranzitorii se va simula formula de alocare a mijloacelor per student cu ajustarea la coeficienții din tabelul nr.1 și 2 indicate în notă.

Finanțarea Instituţiilor cu autonomie financiară se realizează de către Fondator conform următorului model.

Pentru fiecare formă de învățămînt, se calculează numărul de studenți reali înmulţit la coeficientul de echivalare.

SEd = Numărul de studenți reali Sfd x coeficientul de echivalare ef

Coeficientul de echivalare se refera la forma de învățămînt (zi, frecvență redusă, la distanță, licență, masterat, doctorat etc.) conform tabelului 1.

La nivelul unui domeniu se adună toți studenții echivalenți SEdai Instituţiei:

Pentru fiecare domeniu (socio-uman, inginerie etc.) există un coeficient de cost care multiplică numărul de studenți echivalenți şi determină numărul de studenți echivalenți unitari SEU (vezi tabelul 2).

SEU = studenți echivalenți SEd x coeficient de cost cd

La nivelul unei Instituţii se aduna acești studenți echivalenți unitari pentru toate domeniile distincte de finanțare, în cazul mai multor domenii distincte.

Numărul de studenți echivalenți unitari pentru toate Instituţiile corespunde bugetului total.

Bugetul care revine unei Instituţii Ss (U) reprezintă o fracțiune din total, proporțională cu numărul de studenți echivalenți unitari, raportat la totalul național SEU (Un).

**Tabelul 1. Coeficienți de echivalare pe forme de învățămînt**

|  |  |  |
| --- | --- | --- |
| Nr.crt. | Nivelul/Forma de învăţământ – *f* – | Coeficientde echivalare– ef – |
|  | **I -II. Studii superioare de licenţă/masterat** |  |
| 1 | Studii superioare de licență în limba română/rusă | 1,00 |
| 2 | Studii superioare de licență în limbi de circulaţie internaţională | 1,50 |
| 3 | Studii superioare de licență cu frecvenţă redusă | 0,4 |
| 4 | Studii superioare de licență la distanţă\* | 0,15 |
| 5 | Studii superioare de masterat în limba română/rusă  | 1,50 |
| 6 | Studii superioare de masterat în limbi de circulaţie internaţională | 2,25 |
|  | **III. Studii de doctorat** |  |
| 7 | Studii de doctorat cu frecvenţă (cu excepţia domeniilor inginerie, tehnologii de prelucrare, arhitectură și construcții, agricultură, ştiinţe şi medicină) | 3,00 |
| 8 | Studii de doctorat cu frecvenţă în domeniile inginerie,tehnologii de prelucrare, arhitectură și construcții, agricultură, ştiinţe şi medicină | 4,00 |
| 9 | Studii de doctorat cu frecvență redusă | 1,00 |
|  | **IV. Alte forme de pregătire** |  |
| 10 | Stagiu de rezidenţiat (numai pentru ciclul I – anii 1-2) | 2,00 |
| 11 | Pregătire preliminară pentru studenţi străini (an pregătitor) | 1,25 |
| 12 | Activităţi de formare continuă a cadrelor didactice din învățămîntul secundarînvăţământul preuniversitar | 0,40 |

**Tabelul 2. Coeficienți de cost pe domenii generale**

|  |  |  |
| --- | --- | --- |
| Nr.Crt. | Domeniul  | Coeficient de cost |
| 1. | Ştiinţe ale educaţiei | 1,65 |
| 2. | Ştiinţe umanitare şi arte | Ştiinţe umanitare – 1,0Arte – 3.00Muzică interpretativă- 3.00Arte audio-vizuale – 7,50Arte teatrale -5,37 |
| 3. | Ştiinţe sociale, economice și drept | 1,0 |
| 4. | Ştiinţe | 1,65 |
| 5. | Inginerie, tehnologii de prelucrare, arhitectură şi construcții | Inginerie – 1,75Arhitectură şi construcţii -2,50 |
| 6. | Agricultură | 1,75 |
| 7. | Sănătate | Medicină – 2.00Farmacie – 1,65 |
| 8. | Servicii | Cultură fizică şi sport -1,86Servicii – 1,00 |

Proiectul Regulamentului cu privire la modul de funcționare în condiții de autonomie financiară a instituțiilor de învățămînt superior de stat, a fost pus pentru dezbateri publice și consultat cu rectorii, contabilii-șefi, șefii secțiilor de planificare din instituțiile de invățămînt superior, reprezentanții societății civile, reprezentanții autoguvernanței studențești, reprezentanții cadrelor didactice universitare, reprezentanții mass media și reprezentanții Consiliului General al Sindicatelor Educației și Științei.

**Ministru Maia SANDU**